  София Хохрякова Майя Бывальцева 11-тӥ куартолэзе Ижкарысь Шор площадьын тылъёсын шудӥсь крезьугро фонтанэз лэзизы. Со 10 часысен 23 часозь ужалоз, крезьгуро программа 20 часысен 22 часозь кыстӥськоз. Со сярысь журналистъёслы «СПДУ» муниципал предприятиысь производственной участоклэн кивалтӥсез Антон Колчанов вераз. 10 часысен 20 часозь фонтан куинь режимен ужа: статической (пызйиськись вулэн кужымез уг вошъяськы), динамической (ву суред вошъяське), нылпиослы (ву ӧжыт гинэ ӝутске). Крезьгур 20 часысен шудыны кутске, нош тылъёс шунды пуксем бере ӝуатско. Фонтанэз лэземлэсь азьвыл шугъяськонъёсты шараязы. Антон Колчановлэн верамезъя, вуэз пызйись двигательёс тӥяськиллям. « Подшипникъёс асьме секыт условиосты ӧз чидалэ. Поставщикъёсты туж ӝог утчано луиз, угось двигательёс Италиын лэсьтэмын. Ми со выллем ёзъёсты поттӥсьёсты асьме кунысь  шедьтӥм » Антон Колчанов, «СПДУ» муниципал предприятиысь производственной участоклэн кивалтӥсез 1-тӥ куартолэзе фонтан дась ни вал, но куазь тӧло луэмен сэрен, сое ӧз лэзе. Антон Колчановлэн верамезъя, туэ фонтанэз нылпи режимен гинэ ужатыны чаклало, со электрокужымез но вуэз шыръяны юрттоз. 2021-тӥ арын куазь пӧсь улэмен сэрен вуэз толэзяз кык пол вошъязы. Фонтан нылпи режимын гинэ ужаз ке, ӧжытгес адями пыласькыны пыроз, нош со фонтанлэн жуамез вылын шӧдӥськоз. Фонтанын 158 тылъёс, 155 интыысь ву пызйиське, со 12 метре ӝутскыны быгатэ. Тодэ вайытом, тылъёсын шудӥсь крезьугро фонтанэз 2019-тӥ арын Пыӵал тӥрлык поттӥьслэн нуналаз 19-тӥ куарусёнэ усьтӥзы. Тегъёс: Шорплощадь Ижкар Удмуртия  